钦定古今图书集成/明伦汇编/宫闱典/第030卷 > 孝文帝窦皇后
## 钦定古今图书集成/明伦汇编/宫闱典/第030卷 > 孝文帝窦皇后

按《史记外戚世家》：窦太后，赵之清河观津人也。吕太
后时，窦姬以良家子入宫侍太后，太后出宫人以赐
诸王各五人，窦姬与在行中。窦姬家在清河，如赵近
家，请其主遣宦者吏：“‘必置我籍赵之伍中’。宦者忘之，
误置其籍代伍中。”籍奏，诏可，当行，窦姬涕泣，怨其宦
者，不欲往相彊，迺肯行。至代，代王独幸窦姬，生女嫖，
后生两男而代王。王后生四男，先代王未入立为帝，
而王后卒后，代王立为帝，而王后所生四男更病死。
孝文帝立数月，公卿请立太子，而窦姬长男最长，立
为太子。立窦姬为皇后，女嫖为长公主。其明年，立少
子武为代王。已而又徙梁，是为梁孝王。窦皇后亲早
卒，葬观津。于是薄太后乃诏有司，追尊窦后父为安
成侯，母曰安成夫人，令清河置园邑二百家，长丞奉
守，比灵文园法。窦皇后兄窦长君，弟曰窦广国，字少
君。少君年四五岁时，家贫，为人所略，卖其家，不知其
处。传十馀家，至宜阳，为其主入山作炭，寒卧岸下百
馀人，岸崩，尽压杀卧者。少君独得脱，不死。自卜数日
当为侯。从其家之长安。闻窦皇后新立，家在观津，姓
窦氏。广国去时虽小，识其县名及姓，又常与其姊采
桑堕，用为符信，上书自陈。窦皇后言之于文帝，召见
问之，具言其故，果是。又复问他何以为验？对曰：“姊去
我西时，与我决于传舍中，丐沐，沐我请食饭，我乃去。”
于是窦后持之而泣，泣涕交横下。侍御左右皆伏地
泣，助皇后悲哀，乃厚赐田宅金钱，封公昆弟家于长
安。绛侯、灌将军等曰：“吾属不死，命乃且县此两人。两
人所出微，不可不为择师傅宾客，又复效吕氏大事
也。”于是乃选长者士之有节行者与居。窦长君、少君
由此为退让君子，不敢以尊贵骄人。窦皇后病失明。
文帝幸邯郸慎夫人、尹姬，皆毋子。孝文帝崩，孝景帝
立，乃封广国为章武侯。长君前死，封其子彭祖为南
皮侯。吴楚反时，窦太后从昆弟子窦婴任侠自喜，将
兵，以军功为魏，其侯窦氏凡三人为侯。窦太后好黄
帝、《老子》言，帝及太子诸窦不得不读黄帝、《老子》，尊其
术。窦太后后孝景帝六岁，建元六年崩，合葬霸陵。遗
诏尽以东宫金钱财物赐长公主嫖